Broj: 711-I-1045-M-95/18-03-17

Zagreb, 13. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Kristine Ikić Baniček, gradonačelnice Grada Siska, za davanjem mišljenja Povjerenstva,** na 18. sjednici, održanoj 13. srpnja 2018.g., daje sljedeće

**MIŠLJENJE**

1. **Sukladno odredbi članka 13. stavka 3. i ostalim odredbama ZSSI-a, nema zapreke da dužnosnica Kristina Ikić Baniček za vrijeme obnašanja dužnosti gradonačelnice Grada Siska obavlja poslove voditelja projekta Centar kreativne industrije - kreativni inkubator Sisak, financiran iz sredstava Europskih strukturnih i investicijskih fondova u financijskom razdoblju  2014-2020. godine i da za obavljanje toga posla prima naknadu u vidu sufinanciranja dijela plaće dužnosnice.**
2. **Na temelju članka 13. stavka 4. ZSSI-a, dužnosnica je obvezna u izvješću o imovinskom stanju dužnosnika prijaviti Povjerenstvu prihode stečene na temelju obavljanja djelatnosti iz točke I. izreke, istekom godine u kojoj su prihodi ostvareni, ukoliko će ista naknada biti isplaćivana iz projekta njoj osobno.**

 Obrazloženje

Zahtjev za davanjem mišljenja Povjerenstva podnijela je dužnosnica Kristina Ikić Baniček, gradonačelnica Grada Siska. U knjigama ulazne pošte zahtjev je zaprimljen pod poslovnim brojem: 711-U-2107-M-95/18-01-4 dana 5. srpnja 2018. g., povodom kojeg se vodi predmet broj M-95/18.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da je Kristina Ikić Baniček obnašala dužnost gradonačelnice Grada Siska u mandtu 2013.-2017.g., kao i da istu dužnost obnaša u mandatu 2017.-2021.g. počevši od 8. lipnja 2017.g. Stoga je Kristina Ikić Baniček, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da su Grad Sisak, Ministarstvo gospodarstva poduzetništva i obrtništva i Središnja agencija za financiranje i ugovaranje programa i projekata Europske unije (u daljnjem tekstu: SAFU) sklopili su Ugovor o dodjeli bespovratnih sredstava za programe i projekte koji se financiraju iz sredstava Europskih strukturnih i investicijskih fondova u financijskom razdoblju 2014-2020. godine, u svrhu provedbe projekta Centar kreativne industrije- kreativni inkubator Sisak. U navedenom projektu obavljam poslove voditelja projekta.

Dužnosnica dalje navodi da je prema Ugovoru o dodjeli bespovratnih sredstava plaća voditelja projekta takozvani „prihvatljiv trošak“, koji se financira iz sredstava projekta.

Dužnosnica navodi da u navedenom projektu ona osobno ima funkciju voditelja projekta te da se prihvatljivi dio njene plaće financira iz sredstava europskih fondova sukladno Ugovoru o dodjeli bespovratnih sredstava.

Dužnosnica traži mišljenje Povjerenstva smije li sukladno odredbama ZSSI-a, posebno članka 13. stavka 3. toga Zakona, istovremeno uz obnašanje dužnosti gradonačelnice Grada Siska obavljati poslove voditelja predmetnog projekta, a da pritom dio njene plaće dužnosnika bude, povodom obavljanja navedene funkcije, sufinanciran iz sredstava europskih fondova za isti projekt. Dužnosnica ističe da stoga na ovaj način njeni prihodi nisu uvećani, odnosno da ne primam dodatnu naknadu.

Povjerenstvu je podnesen i zahtjev za davanjem očitovanja od strane Marije Medved, voditeljice Odsjeka unutarnje revizije Grada Siska. U knjigama ulazne pošte zahtjev je zaprimljen pod poslovnim brojem: 711-U-2094-P-240/18-01-4, dana 4. srpnja 2018. g., povodom kojeg je otvoren predmet broj P-240/18.

U navedenom zahtjevu traži se očitovanje vezano uz isto pitanje na koje se odnosi i zahtjev dužnosnice za mišljenjem od 5. srpnja 2018.g., uz dodatak da je u ovom zahtjevu precizirano da bi iz projekta bio sufinanciran iznos od 50 % plaće dužnosnice.

S obzirom na istovjetnost zahtjeva, Povjerenstvo je radi ekonomičnosti postupka, Zaključkom broj 711-I-979-P-240/18-02-8 od 10. srpnja 2018.g. odlučilo da će se povodom navedenih zahtjeva donijeti jedno mišljenje

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Dužnosnica je uz zahtjev za mišljenjem Povjerenstvu na uvid dostavila predmetni Ugovor o dodjeli bespovratnih sredstava za programe i projekte koji se financiraju iz sredstava Europskih strukturnih i investicijskih fondova u financijskom razdoblju 2014-2020., oznake KK.03.1.2.01.0008 - Centar kreativne industrije- kreativni inkubator Sisak. Uz Ugovor je dostavljena dokumentacija koja čini sastavni dio Ugovora

Predmetni Ugovor sklopljen je 5. veljače 2018.g. između Ministarstva gospodarstva poduzetništva i obrtništva, u svojstvu posredničkog tijela razine 1 (PT 1), SAFU-a, u svojstvu posredničkog tijela razine 2 (PT 2) te Grada Siska, u svojstvu korisnika bespovratnih sredstava iz Fondova.

Ugovorom je utvrđeno da je razdoblje provedbe Projekta od 1. siječnja 2018.g. do 1. siječnja 2020.g., dok razdoblje prihvatljivosti izdataka Projekta završava 31. siječnja 2020.g., a razdoblje financiranja projekta završava 1. srpnja 2021.g.

Sukladno Ugovoru, ukupna vrijednost projekta određena je u iznosu od 12.367.567,80 kuna, od čega su ukupni prihvatljivi troškovi utvrđeni u iznosu od 11.526.491,98 kuna, a Ugovorom je određeno da se Korisniku dodjeljuju bespovratna sredstva u iznosu od 9.245.617,19 kuna. Određeno je da se bespovratna sredstva isplaćuju Korisniku tijekom provedbe projekta, a da se Korisnik obvezuje osigurati sredstva u svrhu pokrića troškova i izdataka za koje se naknadno utvrdi da su neprihvatljivi.

Ovim Ugovorom utvrđeno je da će Projekt provesti Korisnik i kao Partner, trgovačko društvo Sisak projekti d.o.o., osnovano od strane Grada Siska.

Prilog Ugovoru su Opći uvjeti koji se primjenjuju na projekte financirane iz Europskih strukturnih i investicijskih fondova u financijskom razdoblju 2014 - 2020. (u daljnjem tekstu: Opći uvjeti). Napominje se da ovi Opći uvjeti u članku 1. stavku 1.2. točki q) sadrže specifičnu definiciju sukoba interesa u smislu tih općih uvjeta. U članku 4. definirana je odgovornost Korisnika za provedbu projekta, a u stavku 8. toga članka određeno je da Korisnik poduzima sve potrebne radnje i/ili mjere u svrhu sprječavanja ili rješavanja bilo koje situacije koja može ugroziti nepristrano i objektivno izvršenje Ugovora. Nadalje, određeno je da Korisnik bez odgode obavještava PT 2 o sumnji u sukob interesa koja se pojavi tijekom izvršenja Ugovora te radnjama koje će poduzeti ili je poduzeo radi sprječavanja (nastanka) sukoba interesa, a da PT 2 zadržava pravo provjeriti i procijeniti jesu li poduzete odgovarajuće mjere/radnje te poduzimanje istih zahtijevati od Korisnika o njegovom trošku, kao i da se u suprotnom Ugovor može raskinuti bez prava Korisnika na naknadu štete.

Nadalje, u članku 11. stavku 1. Općih uvjeta određeno je da bespovratna sredstva navedena u Posebnim uvjetima (Ugovoru) djelomično ili u cijelosti sufinanciraju prihvatljive troškove čiju prihvatljivost je potvrdilo PT2. PT2 potvrđuje one prihvatljive troškove koji u cijelosti odgovaraju zahtjevima određenim Ugovorom i primjenjivim propisima.

Sukladno članku 15. Općih uvjeta prihvatljivi troškovi isplaćuju se iz bespovratnih sredstava prije nego ih isplaćuje Korisnik ili nakon što ih isplati (kao nadoknada), pri čemu se plaće zaposlenih na projektu sufinanciraju kao nadoknada.

Sukladno članku 18. stavku 7. Općih uvjeta, u slučaju pogrešaka, nepravilnosti i prijevara utvrđenih u Korisnikovu postupanju, Korisnik pristaje da mu PT2 odredi financijske korekcije, primjenjujući upute i smjernice Europske komisije.

Nadalje, kao prilog Ugovora od 5. veljače 2018.g. dostavljen je i Prijavni obrazac, u kojem je u dijelu tablice sažetaka troškova pod nazivom Upravljanje projektom i administracija, naznačen podatak da će voditelj projekta biti Ognjen Andrić, zaposlenik projektnog partnera Sisak projekti d.o.o. , uz naznaku da će na provedbi projektnih aktivnosti biti angažiran 50% vremena, zatim se predviđa da će na rad na projektu utrošiti 1.720 sati uz trošak od 82,17 kn, odnosno ukupno predviđeni trošak od 141.332,40 kn.

Ujedno, u točki 3.6. Prijavnog obrasca, u kojoj se daje ocjena kapaciteta partnera da sudjeluje u dijelu provedbe projekta, navode se kvalifikacije ranije navedenog voditelja projekta, odnosno da posjeduje obrazovanje VII stupnja i više od 28 godina radnog iskustva od čega je posljednjih 5 godina neposredno vezano uz pripremu i provedbu projekata sufinanciranih iz EU fondova.

Povjerenstvo u pogledu primjene odredbe članka 13. stavka 3. ZSSI-a na konkretan slučaj ne smatra da okolnost da se radi o projektu čiji je korisnik upravo Grad Sisak, odnosno da se dužnosnica nalazi u svojevrsnoj dvostrukoj ulozi, kao gradonačelnica i kao voditelj projekta, otklonila primjenu navedene odredbe. Stoga Povjerenstvo zaključuje da se u konkretnom slučaju nedvojbeno radi o projektu financiranom iz sredstava Europske unije, u kojem bi dužnosnica sudjelovala obavljanjem poslova voditelja projekta i iz istog posredno ostvarila naknadu u vidu sufinanciranja njezine dužnosničke plaće, pa je obavljanje ovih poslova istovremeno uz obnašanje dužnosti gradonačelnice Grada Siska u skladu s člankom 13. stavkom 3. ZSSI-a.

Povjerenstvo je ipak u konkretnom slučaju obratilo pažnju na specifičnu okolnost navedene dvostruke uloge dužnosnice u istom projektu.

Iz okolnosti da je korisnik ugovora Grad Sisak, a da je odobreno financiranje za strukturno-investicijski projekt razvoja centra kreativne industrije za područje Grada Siska, zaključuje se da se predmetni projekt provodi u javnom interesu građana Grada Siska.

Ujedno, s obzirom da se sufinanciranjem 50% iznosa plaće dužnosnice niti prihodi dužnosnice ne povećavaju, može se zaključiti da iz podataka koje je dužnosnica dostavila Povjerenstvu ne proizlazi da bi dužnosnica, kao nositelj izvršne vlasti u Gradu Sisku, koji je Korisnik bespovratnih sredstava i provoditelj Projekta, iskoristila položaj da se odredi voditeljem istog projekta kako bi ostvarila dodatne prihode.

Stoga, pored činjenice da načelno, sukladno članku 13. stavku 3. ZSSI-a, dužnosnica koja obnaša dužnost profesionalno, ima pravo pored plaće dužnosnika za obavljanje poslova voditelja projekta ostvariti zaseban prihod, iz gore navedenih Povjerenstvu poznatih okolnosti konkretnog slučaja proizlazi da dužnosnica nije postupala protivno odredbama o sukobu interesa niti da bi ostvarila bilo kakvu dodatnu naknadu vezanu uz obnašanje dužnosti gradonačelnice Grada Siska.

Slijedom navedenog, Povjerenstvo zaključuje da sukladno odredbi članka 13. stavka 3. i ostalim odredbama ZSSI-a, nema zapreke da dužnosnica Kristina Ikić Baniček za vrijeme obnašanja dužnosti gradonačelnice Grada Siska obavlja poslove voditelja projekta Centar kreativne industrije - kreativni inkubator Sisak, financiran iz sredstava Europskih strukturnih i investicijskih fondova u financijskom razdoblju 2014-2020. i da za obavljanje toga posla prima naknadu u vidu sufinanciranja dijela plaće dužnosnice.

Međutim, Povjerenstvo naglašava da prilikom davanja ovog mišljenja, razmatra samo primjenu odredbi ZSSI-a na konkretan slučaj te ovo mišljenje ne otklanja primjenu drugih pravila iz uputa i smjernica Europske komisije za dodjelu i kontrolu korištenja sredstava iz EU fondova niti primjenu odredbi predmetnog Ugovora i Općih uvjeta na temelju kojih se predmetna bespovratna sredstva dodjeljuju i koriste od strane Grada Siska. Stoga prilikom davanja ovog mišljenja Povjerenstvo ne ocjenjuje dopuštenost da dužnosnica obavlja poslove voditelja projekta na primjer u pogledu činjenice da je prilikom prijave projekta voditeljem projekta određena druga osoba, za koju je navedeno da posjeduje određene kvalifikacije.

Stoga se upućuje dužnosnica da i od Središnje agencije za financiranje i ugovaranje programa i projekata Europske unije, kao stranke predmetnog ugovora na temelju kojeg se projekt financira i kao tijela nadležnog za kontrolu pravilnosti provedbe projekta (PT 2), zatraži potvrdu mogućnosti da istovremeno uz obnašanje dužnosti ona bude voditeljica predmetnog projekta te da za iste poslove prima naknadu na način da njena plaća za obnašanje dužnosti bude djelom financirana iz sredstava projekta, a imajući na umu moguće teške posljedice u vidu financijskih korekcija u slučaju eventualnog utvrđenja nepravilnosti.

Pored navedenog, Povjerenstvo napominje da, iako iz citiranih odredbi Općih uvjeta predmetnog Ugovora proizlazi da bi se plaća dužnosnice sufinancirala na način da se joj se plaća u cijelosti isplaćuje od strane Korisnika, dakle Grada Siska (koji ionako dužnosnici isplaćuje plaću za profesionalno obnašanje dužnosti gradonačelnice), a da bi se poslije nadoknada 50% tog iznosa isplaćivala Gradu Sisku kao Korisniku, Povjerenstvu iz samog zahtjeva za mišljenjem i očitovanjem nije nedvojbeno jasno hoće li se plaća dužnosnice financirati na način da će se nadoknada 50% njene plaće uplaćivati iz projekta u proračun Grada Siska ili će dužnosnica 50% plaće primati od Grada Siska, a 50% izravno iz sredstava projekta.

Ukoliko se radi o drugoj varijanti, Povjerenstvo napominje da nije nadležno dati ocjenu o računovodstvenoj dopuštenosti takve isplate plaće te upućuje dužnosnicu da se u tom slučaju obrati Ministarstvu uprave i Ministarstvu financija, kao tijelima koja su nadležna, svako u okviru svoga djelokruga, za nadzor provedbe Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.).

No, ukoliko će predmetna naknada u vidu 50% plaće dužnosnice biti isplaćivana iz projekta njoj osobno, upućuje se dužnosnica da je, sukladno članku 13. stavku 4. ZSSI-a, obvezna podnijeti izvješće o imovinskom stanju dužnosnika sa svrhom „promjena“, u kojem će prijaviti Povjerenstvu prihode stečene na temelju obavljanja djelatnosti u predmetnom projektu, a ujedno prijaviti promjenu visine plaće koju joj isplaćuje tijelo u kojem obnaša dužnost i to istekom godine u kojoj su prihodi ostvareni (dakle, za svaku godinu u kojoj bi joj bila isplaćena predmetna naknada iz projekta).

Slijedom navedenoga, Povjerenstvo je dalo mišljenje kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Kristina Ikić Baniček, elektronička dostava
2. Marija Medved, Grad Sisak, putem elektroničke pošte
3. Na znanje - Središnja agencija za financiranje i ugovaranje programa i projekata Europske unije
4. Objava na internetskoj stranici Povjerenstva
5. Pismohrana